બહૂચર્ચિત આ ડિગ્રી કૌભાંડ અંગે એડિશનલ ડીસીપી હર્ષદ મહેતા, પીઆઇ વી.વી.ઓડેદરાએ જણાવ્યું હતું કે અમદાવાદમાં પરિમલ અન્ડર બ્રિજ નજીક સુમેર કોમ્પલેક્સમાં સાક્ષર ફાઉન્ડેશન ટ્રસ્ટના ઓઠા હેઠળ પથિક વિજયભાઇ પંચાલ (રહે, ઇન્દ્રપસ્થનગર, જે-૭૦3, ડ્રાઇવીન રોડ, અમદાવાદ) ઇન્ડિયન બિઝનેશ મેનેજમેન્ટ સ્કૂલ (IBM) દ્વારા રુપિયા ૨૪ થી 3૦ હજારમાં વિવિધ ડિપ્લોમા, ડિગ્રીના નકલી સર્ટિફિકેટ વેચવાનું કૌભાંડ ચાલે છે. અને રાજકોટના ગાંધીગ્રામ વિસ્તારમાં જીવંતિકાનગરમાં રહેતો ધવલ રસિકભાઇ ચાંચાપરા ઉપરોક્ત ટ્રસ્ટના એજન્ટ તરીકે કામ કરે છે તેવી નનામી અરજી મળી હતી. ગાંધીગ્રામ પોલીસે આ અરજીના આધારે એક વિદ્યાર્થિને ડમી તરીકે એજન્ટ ધવલ પાસે મોકલીને બોગસ ડિગ્રી સર્ટિફિકેટની વાતચીત કરાવ્યા પછી ધવલને સકંજામાં લીધો હતો. ધવલની પૂછપરછના આધારે સૂત્રધાર અમદાવાદના પથિક પંચાલને અટકાયતમાં લેવાયો હતો. સૂત્રધારે પથિકે મંજૂરી વિના વિવિધ ડિગ્રી કોર્ષ શરૂ કર્યાનું ખુલ્યું છે તેમજ બન્ને ભેજાબાજે છેલ્લા કેટલાક વર્ષમાં આ રીતે રાજ્યના વિવિધ શહેર,જિલ્લામાં ૪૦૦ થી વધુ ડિગ્રી વેચીને અંદાજીત સવા કરોડ ઘરભેગા કરી લીધાની કબૂલાત આપી હતી. આ કબૂલાતના આધારે બન્ને વિરૂધ્ધ છેતરપીંડી અને બોગસ સર્ટિફિકેટ ઉભા કરવા અંગે આકરી કલમ મુજબ ગુનો નોંધી ધરપકડ કરાઈ છે. સૂત્રધાર પથિકે બોગસ ડિગ્રી અમદાવાદના વરદ ઝેરોક્ષમાં તૈયાર કરાવતો હોવાની કબૂલાત આપી છે પરંતુ વરદ ઝેરોક્ષના સંચાલકનું નામ કે એડ્રેસ જણાવતો નથી. વરદ ઝેરોક્ષના સંચાલક સુધી પહોંચવા તેમજ રાજકોટ ઉપરાંત અન્ય કયા કયા શહેરમાં એજન્ટ છે અને આ કૌભાંડમાં અન્ય કોણ કોણ સામેલ છે ? તે સહિતની માહિતી મેળવવા બન્નેને ૧૦ દિવસના રિમાન્ડની માગણી સાથે રજૂ કરાતા અદાલતે બે દિવસના રિમાન્ડ મંજૂર કર્યા હતા.